**ПРЕДЛОГ ЗАКОНА**

**О ПОТВРЂИВАЊУ СПОРАЗУМA О УЗАЈАМНОМ УКИДАЊУ ВИЗА ИЗМЕЂУ ВЛАДЕ РЕПУБЛИКЕ СРБИЈЕ И**

**ВЛАДЕ СОЛОМОНОВИХ ОСТРВА**

Члан 1.

Потврђује се Споразум о узајамном укидању виза између Владе Републике Србије и Владе Соломонових Острва, који је потписан у Њујорку, 25. септембра 2025. године, у оригиналу на српском и енглеском језику.

Члан 2.

Текст Споразумa о узајамном укидању виза између Владе Републике Србије и Владе Соломонових Острва у оригиналу на српском језику гласи:

**СПОРАЗУМ О УЗАЈАМНОМ УКИДАЊУ ВИЗА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ СОЛОМОНОВИХ ОСТРВА**

Влада Републике Србије и Влада Соломонових Oстрва (у даљем тексту: „Уговорне странеˮ),

У жељи да ојачају пријатељство и сарадњу између Републике Србије и Соломонових Острва, у циљу поједностављења формалности везаних за путовање држављана Републике Србије и држављана Соломонових Острва,

сагласили се о следећем:

**Члан 1.**

1. Држављани Уговорних страна, носиоци важећих путних исправа наведених у Анексу овог споразума, могу улазити, боравити, напустити и транзитирати преко територије друге Уговорне стране без визе, под условом да дужина њиховог боравка не прелази деведесет (90) дана у оквиру периода од (180) дана, као и да се за то време не запошљавају, укључујући и самозапошљавање или баве било којом другом приватном комерцијалном делатношћу.
2. Анекс овог споразума из става 1. овог члана саставни је део овог споразума.

**Члан 2.**

Држављани Уговорних страна, који намеравају да уђу на територију друге Уговорне стране на период који је дужи од (90) деведесет дана, без обзира на сврху путовања, прибавиће визу у дипломатском или конзуларном представништву друге Уговорне стране пре уласка на њену територију.

**Члан 3.**

1. У случају губитка или оштећења важећих путних исправа из Анекса овог

споразума за време свог боравка на територији друге Уговорне стране, држављани

Уговорних страна ће одмах обавестити надлежне органе те државе који ће у том

случају издати потврду којом се потврђује пријем обавештења о губитку наведених докумената.

2. Дипломатска или конзуларна представништва Уговорних страна ће издати лицима из става 1. овог члана важећу путну исправу за повратак у њихову државу.

**Члан 4.**

1. Држављани Уговорних страна, носиоци важећих путних исправа наведених у Анексу овог споразума могу ући, напустити и транзитирати преко територије друге Уговорне стране преко граничних прелаза у складу са законима Уговорних страна.

**Члан 5.**

Овај споразум не ослобађа лица из члана 1. овог споразума обавезе поштовања свих закона и прописа који су на снази на територији друге Уговорне стране за време њиховог боравка.

**Члан 6.**

Свака уговорна страна задржава право да ускрати улазак, смањи период боравка или прекине боравак на својој територији лицима из члана 1. овог споразума, која се сматрају непожељним или неприхватљивим или која угрожавају јавни ред, јавно здравље или јавну безбедност.

**Члан 7.**

1. Уговорне стране ће разменити, дипломатским путем, узорке важећих путних исправа из Анекса овог споразума најкасније тридесет (30) дана од датума потписивања овог споразума.

2. У случају увођења нових путних исправа из Анекса овог споразума или било каквих измена важећих, Уговорне стране ће одмах обавестити једна другу о томе и разменити, дипломатским путем, узорке тих путних исправа најкасније тридесет (30) дана пре њиховог ступања на снагу.

**Члан 8.**

Свако неслагање између Уговорних страна које настане приликом тумачења или примене овог споразума решаваће се путем консултација и преговора.

**Члан 9.**

1. Свака Уговорна страна може да суспендује овај споразум у целини или делимично, из разлога јавне безбедности, заштите јавног реда или јавног здравља.
2. Уговорна страна, која одлучи да суспендује примену овог споразума из разлога наведених у ставу 1. овог члана, обавестиће другу Уговорну страну, истим путем, о поновној примени овог споразума.

**Члан 10.**

1. Овај споразум се закључује на неодређени период и ступа на снагу тридесетог (30-ог) дана од датума пријема, дипломатским путем, последњег обавештења у писаној форми о томе да су Уговорне стране испуниле унутрашње процедуре неопходне за ступање на снагу овог споразума.

2. Измене овог споразума се могу вршити на основу међусобне писмене сагласности Уговорних страна. Све измене и допуне о којима су се Уговорне стране сагласиле ступају на снагу у складу са ставом 1. овог члана.

3. Свака Уговорна страна може раскинути овај споразум, тако што ће о томе обавестити другу Уговорну страну у писаној форми, дипломатским путем. У том случају, уговор престаје да важи деведесетог (90-ог) дана од датума пријема поменутог обавештења од стране друге Уговорне стране.

Сачињено у Њујорку дана 25. септембра 2025. године, у   
два оригинална примерка, сваки на српском и енглеском језику, при чему су сви текстови једнако веродостојни. У случају различитог тумачења одредби овог споразума, меродаван је текст на енглеском језику.

**За Владу Републике Србије**  **За Владу Соломонових Oстрва**

**АНЕКС СПОРАЗУМА О УЗАЈАМНОМ УКИДАЊУ ВИЗА**

**ИЗМЕЂУ ВЛАДЕ РЕПУБЛИКЕ СРБИЈЕ И**

**ВЛАДЕ СОЛОМОНОВИХ ОСТРВА**

Списак путних исправа које се издају држављанима Републике Србије за улазак, излазак, транзит и боравак на територији Соломонових Oстрва:

* Пасош Републике Србије
* Службени пасош Републике Србије
* Дипломатски пасош Републике Србије
* Путни лист за повратак у Републику Србију (само за повратак у Републику Србију)

Списак путних исправа које се издају држављанима Соломонова Острва за улазак, излазак, транзит и боравак на територији Републике Србије:

* Пасош Соломонових Острва
* Службени пасош Соломонових Острва
* Дипломатски пасош Соломонових Острва
* Путни документ за повратак у Соломонова Острва (само за повратак на Соломонова Острва)

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.